Tamuɣli-agi n umsawal yecban tamuɣli n yillu ɣer kra n wayen i d-yexleq, tettuɣal-d ula di tullist tis kraḍ (03) « Nnif Aderɣal », amsawal yeẓra kullec ɣef yimezdaɣ n Tiɣilt Uḥeddad, yeɛlem s wayen akk fren ɣef tudrin nniḍen, yeẓra ula d iḥulfan-nni n tugdi i yugaden amer tikkelt-a ad d-banen akk leɛwayer d lekdubat i ffren ɣef medden meṛṛa. Aḥeṣṣen ilem iban-d di tseddart-a: « At taddart n Tiɣilt Uḥeddad ttḥebbiren ɣef deɛwessu i d-yeɣlin fella-sen, ur ufin, ur ẓrin amek ara xedmen. Deg unejmaɛ, yal yiwen i d-yefkan rray-is, d tugdi laɛyub akked leɛwayer-nsen ɣef tudrin nniḍen, tikkelt-a dayen i d-yekkan nnig tezmert-nsen, nnig lebɣi-nsen. Deɛwessu-yagi tezmer ad d-tessekfel ayen akk tessedreg taddart acḥal d aseggas ». sb 40